Aars bør være hjemsted for en lægehelikopter, mener regionsrådsformand Ulla Astman.

Regeringen ventes at afsætte penge til endnu en lægehelikopter på næste års finanslov. Og den bør have base i Aars og ikke i Skive, som foreslået af såvel Akutudvalget under Sundhedsministeriet og flere politikere, siger Ulla Astman til P4 Nordjylland. Allerhelst så hun en ny lægehelikopter placeret i Aalborg. Bent Hansen, formand for Region Midtjylland og landsformand for alle regionerne, står derimod fast på en placering i Skive. Han siger til JyllandsPosten, at lægehelikopterne bliver sat ind for at øge trygheden i yderområderne - blandt andet i Thyborøn, hvor folk får meget langt til et traumecenter på grund af ny sygehusstruktur. - I Nordjylland har man ikke ændret sygehusstrukturen på samme måde og derfor er der ikke behov for at rykke en helikopter længere mod nord, siger Bent Hansen til avisen.